b'\n_START_ARTICLE_\nSiva \xc4\x8daplja\n_START_SECTION_\nOpis\n_START_PARAGRAPH_\nZgornji del trupa je sive barve, spodnji pa sivo-bele. Odrasle sive \xc4\x8daplje imajo belo glavo s \xc5\xa1iroko \xc4\x8drno nado\xc4\x8desno progo in rahlim grebenom, glava mladi\xc4\x8dev pa je bolj ali manj enakomerno siva. Kljun je mo\xc4\x8dan, rumenkasto roza barve, svetlej\xc5\xa1i med paritveno sezono. Odrasla ptica je visoka slab meter in ima premer kril skoraj dva metra. Je mo\xc4\x8dan letalec, v letu jo prepoznamo po po\xc4\x8dasnih zamahih kril in vratu, ki ga ukrivi v obliki \xc4\x8drke S._NEWLINE_Prehranjuje se z malimi sesalci, ribami in dvo\xc5\xbeivkami, redkeje tudi z manj\xc5\xa1imi pti\xc4\x8di in nevreten\xc4\x8darji, ki jih i\xc5\xa1\xc4\x8de v plitvih vodah in na travnikih ter poljih. Plen ujame tako, da bliskovito iztegne vrat in ga zagrabi s kljunom.\n_START_SECTION_\nGnezditev in razmno\xc5\xbeevanje\n_START_PARAGRAPH_\nGnezdilna sezona se za\xc4\x8dne zgodaj februarja in traja do konca aprila. Gnezdi v kolonijah, ki lahko \xc5\xa1tejejo po ve\xc4\x8d kot sto gnezd, a tudi osamljena gnezda niso redek pojav. Gnezdo zgradita oba partnerja iz vej po navadi na drevesih visoko nad tlemi in se vra\xc4\x8data k njemu ve\xc4\x8d let. Samica izle\xc5\xbee 1-6 (najve\xc4\x8dkrat 4 ali 5) svetlomodrih jajc ovalne oblike, valita jih oba star\xc5\xa1a. Inkubacijska doba zna\xc5\xa1a slab mesec. Mladi\xc4\x8di so gnezdomci, zanje skrbita oba star\xc5\xa1a.\n_START_SECTION_\nSiva \xc4\x8daplja v Sloveniji\n_START_PARAGRAPH_\nV Sloveniji gnezdi do 500 parov, prezimuje pa do 1800 osebkov.'